DOI: 10.14457/tu.the.2014.254
title: โปรแกรมประยุกต์บนโทรศัพท์มือถือสมาร์ทโฟนเพื่อจัดระบบข้อมูลที่อยู่อาศัยและบริการสิ่งอำนวยความสะดวกเมืองสำหรับผู้สูงอายุ: กรณีศึกษา พื้นที่เขตบางกะปิ กรุงเทพมหานคร

description: ในปัจจุบัน ประเทศไทยได้ก้าวเข้าสู่สังคมผู้สูงอายุ เนื่องจากมีสัดส่วนผู้สูงอายุต่อประชากรทั้งประเทศร้อยละ 10.7 ซึ่งทำให้สังคมไทยต้องตระหนักเห็นถึงความสำคัญของปัญหาทางด้านสภาพร่างกาย และการรับรู้ของผู้สูงอายุ ที่มีส่วนทำให้ผู้สูงอายุเกิดปัญหาการใช้งานพื้นที่ต่างๆ ภายในที่อยู่อาศัย ถึงแม้ว่าจะมีการกำหนดเกณฑ์การออกแบบองค์ประกอบสถาปัตยกรรมเพื่อทุกคน (Universal design) แต่ก็ยังไม่เป็นที่แพร่หลายในสังคม นอกจากนั้นสังคมผู้สูงอายุยังมีปัญหาเรื่องการรับรู้ข้อมูลบริการสิ่งอำนวยความสะดวกเมืองอีกด้วยงานวิจัยนี้จึงนำเสนอ โปรแกรมประยุกต์บนโทรศัพท์มือถือสมาร์ทโฟนเพื่อจัดระบบข้อมูลที่อยู่อาศัย และบริการสิ่งอำนวยความสะดวกเมืองสำหรับผู้สูงอายุ โดยมุ่งเน้นการพัฒนาโปรแกรมประยุกต์บนระบบปฏิบัติการแอนดรอยด์ที่เป็นการให้ข้อมูลทั่วไป และข้อมูลองค์ประกอบทางสถาปัตยกรรมภายในที่อยู่อาศัยที่เหมาะสมกับผู้สูงอายุ รวมไปถึงข้อมูลทั่วไปของบริการสิ่งอำนวยความสะดวกเมืองภายในพื้นที่เขตบางกะปิ กรุงเทพมหานคร โดยขั้นตอนการดำเนินงานวิจัยนั้น ผู้วิจัยได้ทำการทบทวนวรรณกรรม และแนวคิดของการใช้โปรแกรมที่เป็นเครื่องมือในการออกแบบ และพัฒนาโปรแกรมประยุกต์ต้นแบบ ศึกษาประเภทของผู้สูงอายุ ศึกษาข้อกำหนดการออกแบบองค์ประกอบทางสถาปัตยกรรมภายในที่อยู่อาศัยที่เหมาะสำหรับผู้สูงอายุ อีกทั้งยังทำการสำรวจ และรวบรวมข้อมูลตำแหน่งสถานที่ตั้ง และข้อมูลทั่วไปของที่อยู่อาศัย รวมไปถึงข้อมูลทั่วไปของบริการสิ่งอำนวยความสะดวกเมือง ในเขตพื้นที่บางกะปิ กรุงเทพมหานคร จากนั้นจึงวิเคราะห์ข้อมูลจากประเภทของผู้สูงอายุ และองค์ประกอบทางสถาปัตยกรรมภายในที่อยู่อาศัยที่เหมาะสมกับผู้สูงอายุ จนได้มาเป็นหลักเกณฑ์ในการให้ระดับความสำคัญของอยู่อาศัยแต่ละแห่ง แล้วทำการจัดระบบฐานข้อมูล เพื่อนำไปแสดงข้อมูลในตัวโปรแกรมประยุกต์บนโทรศัพท์มือถือสมาร์ทโฟนในระบบปฏิบัติการแอนดรอยด์ที่เป็นต้นแบบในงานวิจัย ซึ่งผู้วิจัยได้ทำการออกแบบการทำงาน และหน้าตาของโปรแกรมต้นแบบ จากการศึกษางานวิจัยและทฤษฏีที่เกี่ยวข้องกับการออกแบบส่วนต่อประสานผู้ใช้งานที่เหมาะสำหรับผู้สูงอายุ และทำการพัฒนาโปรแกรมประยุกต์โดยโปรแกรมอีคลิปส์ (Eclipse) ร่วมกับชุดโปรแกรม และเครื่องมือพัฒนาโปรแกรมประยุกต์บนระบบปฏิบัติการแอนดรอยด์ (Android Software Development Kit: Android SDK) แล้วนำเอาต้นแบบโปรแกรมประยุกต์มาทดสอบกับกลุ่มผู้ใช้งาน และทำการประเมินความพึงพอใจจากบุคคลที่มีอายุระหว่าง 45 – 59 ปี และผู้สูงอายุที่มีอายุระหว่าง 60 – 70 ปี ในเขตพื้นที่บางกะปิ กรุงเทพมหานคร แล้วนำผลจากการวิเคราะห์ข้อมูลจากแบบสอบถามความพึงพอใจ มาปรับปรุง และแก้ไขโปรแกรมประยุกต์ต้นแบบโดยสรุปแล้ว โปรแกรมประยุกต์ต้นแบบที่เป็นโปรแกรมประยุกต์บนโทรศัพท์มือถือสมาร์ทโฟนเพื่อจัดระบบข้อมูลที่อยู่อาศัย และบริการสิ่งอำนวยความสะดวกเมืองสำหรับผู้สูงอายุ มีการให้ข้อมูลที่อยู่อาศัย และข้อมูลองค์ประกอบทางสถาปัตยกรรมภายในที่อยู่อาศัยเพื่อผู้สูงอายุ นอกจากนั้นยังให้ข้อมูลบริการสิ่งอำนวยความสะดวกเมืองสำหรับผู้สูงอายุ รวมไปถึงตำแหน่งต่างๆ ที่แสดงบนแผนที่ รวมไปถึงการออกแบบส่วนต่อประสานผู้ใช้งานของโปรแกรมประยุกต์ที่คำนึงถึงการใช้งานของผู้สูงอายุ ที่จะทำให้กลุ่มผู้ใช้งานสามารถรับข้อมูลได้ด้วยความเข้าใจ และการออกแบบการใช้งานของโปรแกรมประยุกต์ที่คำนึงถึงการใช้งานสำหรับผู้สูงอายุ ที่จะทำให้กลุ่มผู้ใช้งานสามารถรับข้อมูลได้อย่างสะดวก และถูกต้อง ซึ่งจากลักษณะของโปรแกรมประยุกต์ต้นแบบที่กล่าวมา ทำให้กลุ่มผู้ใช้งาน นำข้อมูลที่ได้มาใช้ประโยชน์ในการตัดสินใจซื้อที่อยู่อาศัย และยังทำให้กลุ่มผู้ใช้งานเข้าถึงบริการสิ่งอำนวยความสะดวกได้อย่างครบถ้วน